DA Den Europæiske Unions Tidende L 177/290

Kun de originale FN/ECE-tekster har retlig virkning i henhold til folkeretten. Dette regulativs nuværende status og ikrafttrædelsesdato bør kontrolleres i den seneste version af FN/ECE's statusdokument TRANS/WP.29/343/, der findes på adressen: http://www.unece.org/trans/main/wp29/wp29wgs/wp29gen/wp29fdocstts.html

Regulativ nr. 121 fra FN's Økonomiske Kommission for Europa (FN/ECE) — Ensartede forskrifter for godkendelse af køretøjer for så vidt angår placering og identificering af manuelle betjeningsorganer, kontrolanordninger og indikatorer

omfattende al gældende tekst frem til:

Supplement 3 til den oprindelige udgave af regulativet — Ikrafttrædelsesdato: 24. oktober 2009

INDHOLD

REGULATIV

1. Anvendelsesområde

2. Definitioner

3. Ansøgning om godkendelse

4. Godkendelse

5. Forskrifter

6. Ændring af køretøjstypen eller nogen del af specifikationerne for betjeningsorganer, kontrolanordninger og indikatorer og udvidelse af godkendelsen

7. Produktionens overensstemmelse

8. Sanktioner i tilfælde af produktionens manglende overensstemmelse

9. Endeligt ophør af produktionen

10. Navne og adresser på tekniske tjenester, der er ansvarlige for udførelse af godkendelsesprøvninger, og på de administrative myndigheder

BILAG

Bilag 1 — Meddelelse vedrørende godkendelse eller udvidelse af godkendelse eller inddragelse af godkendelse for en køretøjstype, for så vidt angår placering og identificering af manuelle betjeningsorganer, kontrolanordninger og indikatorer i motorkøretøjer i henhold til regulativ nr. 121.

Bilag 2 — Udformning af godkendelsesmærker

1. ANVENDELSESOMRÅDE

Dette regulativ finder anvendelse på køretøjer i klasse M og N (1). Regulativet fastlægger krav til placering, identificering, farve og lysmarkering af motorkøretøjers manuelle betjeningsorganer, kontrolanordninger og indikatorer. Dets formål er at sikre tilgængeligheden og synligheden af køretøjers betjeningsorganer, kontrolanordninger og indikatorer samt at lette brugen af disse både ved dag og ved nat for herved at reducere faren ved afledning af førerens opmærksomhed fra kørslen og ved fejlvalg af betjeningsorganer.

2. DEFINITIONER

I dette regulativ forstås ved:

2.1. »betjeningsorgan«: den manuelt betjente del af en anordning, der sætter føreren i stand til at ændre et køretøjs eller en del af et køretøjs tilstand eller funktion

2.2. »anordning«: et element eller kompleks af elementer, som skal udføre en eller flere funktioner

2.3. »indikator«: en anordning, der viser størrelsen af de fysiske egenskaber, instrumentet er beregnet til at registrere

2.4. »fællesområde«: et område, hvori to eller flere informationsfunktioner (f.eks. symbol) kan vises, men dog ikke samtidig

2.5. »Kontrolanordning«: et optisk signal, der, når det er tændt, angiver, at en anordning er aktiveret, eller angiver korrekt funktion eller tilstand, fejlfunktion eller fejltilstand, eller funktionssvigt.

2.6. »i umiddelbar nærhed«: at der ikke er placeret noget betjeningsorgan, nogen kontrolanordning, indikator, eller anden potentiel distraktionskilde mellem det identificerende symbol og den kontrolanordning, den indikator eller det betjeningsorgan, det pågældende symbol hører til

2.7. »fabrikant«: den person eller det organ, der er ansvarlig over for den godkendende myndighed for alle aspekter af typegodkendelsen og for at sikre produktionens overensstemmelse. Den fysiske henholdsvis juridiske person behøver ikke være direkte involveret i alle konstruktionsfaser af køretøjet, systemet, komponenten eller den separate tekniske enhed, der søges godkendt

2.8. »køretøjstype«: køretøjer, der ikke med hensyn til indre indretning afviger på en sådan måde, at identificeringen af symboler for betjeningsorganer, kontrolanordninger og indikatorer eller betjeningen af betjeningsorganer kan påvirkes

2.9. »godkendelse af et køretøj«: godkendelse af en køretøjstype, hvad angår monteringsmåde, grafisk udformning, læsbarhed, farve og lysstyrke af betjeningsorganer, kontrolanordninger og indikatorer.

3. ANSØGNING OM GODKENDELSE

3.1. Ansøgning om godkendelse af en køretøjstype, for så vidt angår specifikationer for betjeningsorganer, kontrolanordninger og indikatorer, skal indgives af køretøjets fabrikant eller dennes befuldmægtigede repræsentant.

Ansøgningen skal bilægges nedennævnte dokumenter og oplysninger i tre eksemplarer:

3.2.1. en beskrivelse af køretøjstypen

3.2.2. en liste over dele, der er nærmere angivet i tabel 1 i dette regulativ, og som af køretøjets fabrikant er angivet som køretøjets betjeningsorganer, kontrolanordninger eller indikatorer

3.2.3. den grafiske udformning af symboler til identificering af betjeningsorganer, kontrolanordninger og indikatorer, og

3.2.4. tegninger og/eller fotografier, der viser layoutet af betjeningsorganer og placeringen af kontrolanordninger og indikatorer i køretøjet.

3.3. Til den tekniske tjeneste, der er ansvarlig for udførelse af typegodkendelsesprøvningen, indleveres et køretøj eller en repræsentativ del af et køretøj monteret med et komplet sæt betjeningsorganer, kontrolanordninger og indikatorer, som foreskrevet i punkt 3.2.2 ovenfor, repræsenterende den køretøjstype, der søges godkendt.

4. GODKENDELSE

4.1. Hvis den køretøjstype, der søges godkendt i henhold til dette regulativ, opfylder forskrifterne i regulativet, udstedes der godkendelse for den pågældende køretøjstype.

4.2. Hver godkendt type tildeles et godkendelsesnummer. Dette nummers første to cifre (på nuværende tidspunkt 00 for regulativet i dets oprindelige version) angiver den ændringsserie, som omfatter de seneste vigtige tekniske ændringer af regulativet på godkendelsens udstedelsestidspunkt. Medmindre andet følger af bestemmelserne i dette regulativs punkt 6, må samme nummer ikke af samme kontraherende part tildeles en anden køretøjstype eller samme køretøjstype, som er blevet indleveret til prøvning med udstyr, der ikke er nævnt i den i punkt 3.2.2 ovenfor omhandlede liste.

4.3. Meddelelse om godkendelse, udvidelse af godkendelse eller nægtelse af godkendelse eller om endeligt ophør af produktionen af en køretøjstype/del i henhold til dette regulativ, skal fremsendes til de kontraherende parter, der anvender dette regulativ, ved hjælp af en meddelelse, der svarer til modellen i bilag 1 til dette regulativ.

Alle køretøjer, som er af en type godkendt i henhold til dette regulativ, skal på et synligt og let tilgængeligt sted, som er angivet på typegodkendelsesattesten, være påført et internationalt godkendelsesmærke. Dette internationale godkendelsesmærke skal bestå af:

4.4.1. en cirkel, som omslutter bogstavet »E« efterfulgt af kendingsnummeret på den stat, som har meddelt godkendelse (2)

4.4.2. nummeret på dette regulativ fulgt af bogstavet »R«, en bindestreg og typegodkendelsesnummeret til højre for cirklen, der er beskrevet i punkt 4.4.1.

4.5. Er køretøjet i overensstemmelse med en køretøjstype, som i henhold til et eller flere andre af de til overenskomsten vedføjede regulativer er godkendt i samme stat, som har meddelt typegodkendelse efter dette regulativ, behøver det i punkt 4.4.1 ovenfor foreskrevne symbol ikke gentages. I så fald anbringes regulativets nummer og typegodkendelsesnummeret samt yderligere symboler for alle regulativer, i henhold til hvilke typegodkendelse er meddelt i det land, som har meddelt typegodkendelse i henhold til dette regulativ, i lodrette kolonner til højre for det mærke, der er beskrevet i punkt 4.4.1.

4.6. Godkendelsesmærket skal være let læseligt og må ikke kunne slettes.

4.7. Godkendelsesmærket skal anbringes tæt ved eller på den fabrikationsplade, fabrikanten har anbragt på køretøjet.

4.8. Bilag 2 til dette regulativ indeholder eksempler på udformningen af godkendelsesmærker.

5. FORSKRIFTER

Et køretøj, der er monteret med et betjeningsorgan, en kontrolanordning eller en indikator, som er indeholdt i tabel 1, skal opfylde de i dette regulativ fastsatte krav til placering, identificering, farve og lysmarkering af sådanne betjeningsorganer, kontrolanordninger og indikatorer.

5.1. Placering

5.1.1. De betjeningsorganer, der skal anvendes af køretøjets fører under kørslen, skal være placeret, så de kan betjenes af føreren under de i punkt 5.6.2 nævnte forhold.

5.1.2. Kontrolanordninger og indikatorer skal placeres, således at de er synlige og genkendelige for en fører både om natten og om dagen under de i punkt 5.6.1 og 5.6.2 beskrevne forhold. Kontrolanordninger og indikatorer behøver ikke at være synlige eller genkendelige, når de ikke er aktiverede.

5.1.3. Symboler for kontrolanordninger, indikatorer og betjeningsorganer skal placeres på eller i umiddelbar nærhed af de kontrolanordninger, indikatorer og betjeningsorganer, de identificerer. Hvis der er tale om et flerfunktionsbetjeningsorgan, er det dog ikke nødvendigt at placere symbolerne i umiddelbar nærhed. De skal dog ikke desto mindre placeres så tæt som praktisk muligt ved et sådant flerfunktionsbetjeningsorgan.

5.1.4. Uanset bestemmelserne i punkt 5.1.1, 5.1.2 og 5.1.3, skal kontrolanordningen for »passager-airbag ikke aktiveret«, hvis monteret, være placeret inde i køretøjet foran og over både førersædets og passagerforsædets/-forsædernes H-punkt, når disse står i forreste siddestilling. Den kontrolanordning, der advarer forsædepassagerer om, at passager-airbaggen ikke er aktiveret, skal være synlig for føreren og forsædepassageren/-passagererne under alle kørselsforhold.

5.2. Identifikation

5.2.1. Når de betjeningsorganer, kontrolanordninger og indikatorer, der er anført i rubrikken kolonne 3 i tabel 1, er monteret, skal disse identificeres ved anvendelse af de i kolonne 2 i tabel 1 angivne tilhørende symboler. Dette krav gælder ikke hornets (hørligt advarselssignal) betjeningsorgan, når hornet betjenes ved hjælp af et smalt ringformet betjeningsorgan eller ved hjælp af et kabel. Hvis et symbol anvendes til at identificere betjeningsorganer, kontrolanordninger og indikatorer, der ikke er indeholdt i tabel 1, anbefales det at anvende et symbol angivet til dette formål i ISO-standard 2575:2000, for så vidt et sådant symbol er indeholdt i standarden, og symbolet er egnet til den pågældende anvendelse.

5.2.2. Til identificering af et betjeningsorgan, en kontrolanordning eller en indikator, der ikke er indeholdt i tabel 1 eller omfattet af ISO 2575:2000, kan fabrikanten anvende et symbol af egen udformning. Et sådant symbol kan omfatte internationalt anerkendte alfabetiske eller numeriske angivelser. Alle anvendte symboler skal følge de i punkt 4 i ISO 2575:2000 fastsatte udformningsprincipper.

5.2.3. Supplerende symboler kan, hvis påkrævet af tydelighedsgrunde, anvendes sammen med ethvert af de i tabel 1 eller ISO 2575:2000 beskrevne symboler.

5.2.4. For hvert enkelt yderligere eller supplerende symbol, der anvendes af fabrikanten, gælder det, at dette ikke må give årsag til forveksling med nogen af de symboler, der er beskrevet i dette regulativ.

5.2.5. Når betjeningsorgan og indikator eller kontrolanordning for samme funktion er kombineret, kan et enkelt symbol anvendes til identificering af sådan kombinationsfunktion.

5.2.6. Med undtagelse af det i punkt 5.2.7 foreskrevne skal alle symboler til identificering af kontrolanordninger, indikatorer og betjeningsorganer, der er anført i tabel 1 eller omfattet af ISO 2575:2000, for føreren fremstå i opret stilling. Hvad angår drejelige betjeningsorganer, gælder dette punkt for sådanne i »afbrudt« stilling.

Symboler for følgende behøver ikke fremstå for føreren i opret stilling:

5.2.7.1. hornbetjening

5.2.7.2. betjeningsorganer, kontrolanordninger og indikatorer placeret på rattet, når rattet står i anden stilling end lige fremadkørsel, samt

5.2.7.3. ethvert drejeligt betjeningsorgan, for hvilket der ikke findes en »afbrudt« stilling.

5.2.8. Ethvert betjeningsorgan for automatisk fastholdelse af hastighed (fartpilot) og ethvert betjeningsorgan for varme- og airconditionanlæg skal være forsynet med et symbol for hver enkelt funktion af hvert af de pågældende systemer.

5.2.9. Når der er monteret betjeningsorgan til trinløs regulering af en funktion, skal enhver sådan funktions justeringsgrænser markeres for hvert enkelt betjeningsorgan.

Hvis der anvendes farver til markering af justeringsgrænserne for en temperaturfunktion, skal den øvre temperaturgrænse (varm) markeres ved farven rød og den nedre (kold) ved farven blå. Hvis en funktions tilstand eller grænsestilling vises af en indikator, der er placeret adskilt fra og ikke i umiddelbar nærhed af betjeningsorganet for den pågældende funktion, skal betjeningsorganet og indikatoren identificeres ved hver sit symbol som foreskrevet i punkt 5.1.3.

5.3. Lysmarkering

5.3.1. Symboler for betjeningsorganer, ud for hvilke der står »Ja« i kolonne 4 i tabel 1, skal kunne være lysende, når positionslygterne er tændt. Dette gælder dog ikke for betjeningsorganer placeret på gulv, midterkonsol, rat eller ratstamme eller i området ved loftsrammen, eller for betjeningsorganer for varme- og airconditionanlæg, der ikke sender luft direkte til forruden.

5.3.2. Indikatorer og tilhørende symboler, ud for hvilke der står »Ja« i kolonne 4 i tabel 1, skal lyse, når den anordning, der starter og/eller standser motoren, står i en stilling, der gør det muligt for motoren at gå, og positionslygterne er tændt.

5.3.3. Indikatorer, symboler for indikatorer og symboler for betjeningsorganer behøver ikke at lyse, når forlygterne anvendes som overhalingslys eller dagkørelyslygter.

5.3.4. Ethvert betjeningsorgan og enhver indikator samt symboler til identificering af sådanne kan efter fabrikantens valg konstrueres til på ethvert tidspunkt at kunne være lysende.

5.3.5. En kontrolanordning må kun lyse, når den angiver den fejlfunktion eller tilstand, den er beregnet til at identificere, samt ved elpærekontrol.

5.3.6. Kontrolanordningers lysstyrke

Der skal være taget foranstaltninger til, at kontrolanordninger og symboler til identificering af disse er synlige og genkendelige for køretøjets fører under alle kørselsforhold.

5.4. Farve

Lyset i hver af de i tabel 1 nævnte kontrolanordninger skal have den farve, der er angivet i tabellens kolonne 5.

5.4.1.1. Hvis de allerede er monteret i køretøjet, som specificeret i tabel 1, med farvespecifikationerne i kolonne 5, kan ethvert symbol med fodnote 18 dog vises med andre farver for at give forskellige beskeder i overensstemmelse med den generelle farvekode som foreslået i punkt 5 i standarden ISO 2575:2004.

5.4.2. Fabrikanten kan frit vælge farve på indikatorer og kontrolanordninger samt symboler til identificering af indikatorer og kontrolanordninger, der ikke er anført i tabel 1; farven må dog ikke indvirke på eller hindre identificering af nogen af de i tabel 1 nævnte kontrolanordninger, betjeningsorganer eller indikatorer. Den valgte farve skal være i overensstemmelse med de i punkt 5 i ISO-standard 2575:2000 foreskrevne retningslinjer.

5.4.3. Hvert enkelt symbol, der er anvendt til identificering af en kontrolanordning, et betjeningsorgan eller en indikator, skal fremstå klart mod baggrunden.

5.4.4. Det mørke areal af ethvert symbol kan erstattes af samme areals omrids.

5.5. Fællesområde til visning af flere informationer

Der kan anvendes et fællesområde til visning af informationer fra en hvilken som helst kilde, forudsat at følgende krav er opfyldt:

5.5.1.1. Kontrolanordninger og indikatorer i fællesområdet skal give relevante informationer, så snart den pågældende tilstand opstår.

Når tilstanden af de underliggende funktioner kræver aktivering af to eller flere kontrolanordninger, skal kontrolanordningernes informationer enten:

5.5.1.2.1. gentages automatisk i rækkefølge, eller

5.5.1.2.2. angives ved hjælp af et synligt signal og kunne vælges vist af føreren under de i punkt 5.6.2 beskrevne forhold.

5.5.1.3. Kontrolanordningsinformationer for bremsesystemfejl, fjernlys, retningsviserblinklys og sikkerhedssele må ikke vises i samme fællesområde.

5.5.1.4. Hvis en kontrolanordningsinformation for bremsesystemfejl, fjernlys, retningsviserblinklys eller sikkerhedssele vises i et fællesområde, skal denne fortrænge alle andre symboler i det pågældende fællesområde, når tilstanden af de underliggende funktioner kræver aktivering af kontrolanordningen.

5.5.1.5. Med undtagelse af kontrolanordning for bremsesystemfejl, fjernlys, retningsviserblinklys og sikkerhedssele kan de viste informationer enten slukkes automatisk eller af føreren.

5.5.1.6. Medmindre det fremgår af et bestemt regulativ, gælder farvekravene til kontrolanordninger ikke, når kontrolanordningerne er placeret i et fællesområde.

5.6. Betingelser

5.6.1. Førerens syn har tilpasset sig til det omgivende lys.

5.6.2. Føreren er fastholdt af det monterede kollisionsbeskyttelsessystem, der er justeret efter fabrikantens anvisninger, men har bevægelsesfrihed inden for systemets begrænsninger.

6. ÆNDRING AF KØRETØJSTYPEN ELLER NOGEN DEL AF SPECIFIKATIONERNE FOR BETJENINGSORGANER, KONTROLANORDNINGER OG INDIKATORER OG UDVIDELSE AF GODKENDELSEN

Enhver ændring af køretøjstypen eller nogen del af specifikationerne for betjeningsorganer, kontrolanordninger og indikatorer eller af den ovenfor i punkt 3.2.2 nævnte liste skal meddeles den administrative myndighed, der har meddelt typegodkendelse af den pågældende køretøjstype. Den pågældende myndighed kan da enten:

6.1.1. vurdere, at de foretagne ændringer ikke har en væsentlig negativ virkning, og at køretøjet under alle omstændigheder stadig opfylder forskrifterne; eller

6.1.2. forlange endnu en prøvningsrapport fra den tekniske tjeneste, som er ansvarlig for at foretage prøvningen.

6.2. Bekræftelse eller nægtelse af godkendelse, med angivelse af ændringerne, meddeles de kontraherende parter, som anvender dette regulativ, via den ovenfor i punkt 4.3 anførte procedure.

6.3. Den kompetente myndighed, som udsteder udvidelse af en godkendelse, tildeler et fortløbende nummer til hvert anmeldelsesskema, som udfærdiges vedrørende en sådan udvidelse, og underretter de øvrige parter i 1958-overenskomsten, der anvender dette regulativ, herom ved hjælp af en meddelelse, der svarer til modellen i bilag 1 til dette regulativ.

7. PRODUKTIONENS OVERENSSTEMMELSE

Procedurerne til sikring af produktionens overensstemmelse skal svare til de i overenskomstens tillæg 2 (E/ECE/324-E/ECE/TRANS/505/Rev.2) anviste, og følgende krav skal være opfyldt:

7.1. Et køretøj, der er godkendt i henhold til dette regulativ, skal være således fremstillet, at det svarer til den godkendte type, idet det skal opfylde de krav, der er fastlagt i punkt 5 ovenfor.

7.2. Den kompetente myndighed, som har meddelt godkendelse, kan til hver en tid efterprøve de metoder til overensstemmelsesprøvning, som anvendes på de enkelte produktionsanlæg. Der foretages normalt en inspektion hvert andet år.

8. SANKTIONER I TILFÆLDE AF PRODUKTIONENS MANGLENDE OVERENSSTEMMELSE

8.1. En godkendelse for en køretøjstype, der er meddelt i henhold til dette regulativ, kan inddrages, hvis forskrifterne ikke opfyldes, eller hvis et køretøj med godkendelsesmærke ikke er i overensstemmelse med den godkendte type.

8.2. Hvis en kontraherende part, der anvender dette regulativ, inddrager en tidligere meddelt godkendelse, underretter denne straks de andre kontraherende parter, som anvender dette regulativ herom, ved hjælp af en meddelelse, der svarer til modellen i bilag 1 til dette regulativ.

9. ENDELIGT OPHØR AF PRODUKTIONEN

Hvis indehaveren af en typegodkendelse fuldstændig ophører med at producere en køretøjstype, der er godkendt i henhold til dette regulativ, underretter han den godkendende myndighed herom. Efter modtagelse af den pågældende meddelelse underretter myndigheden de andre kontraherende parter, som anvender dette regulativ, herom ved hjælp af en meddelelse, der svarer til modellen i bilag 1 til dette regulativ.

10. NAVNE OG ADRESSER PÅ DE TEKNISKE TJENESTER, DER ER ANSVARLIGE FOR UDFØRELSE AF GODKENDELSESPRØVNINGER, OG PÅ DE ADMINISTRATIVE MYNDIGHEDER

De parter i 1958-overenskomsten, som anvender dette regulativ, meddeler De Forenede Nationers sekretariat navne og adresser på de tekniske tjenester, der er ansvarlige for udførelse af typegodkendelsesprøvninger, og på de administrative myndigheder, som meddeler typegodkendelser, og hvortil meddelelser udstedt i andre lande om typegodkendelse eller udvidelse, nægtelse eller inddragelse af typegodkendelse skal sendes.

11. INDLEDENDE BESTEMMELSER

11.1. Fra ikrafttrædelsesdatoen for dette regulativ kan kontraherende parter, som anvender dette regulativ, ikke

a) afvise ECE-typegodkendelse for en køretøjstype under dette regulativ, eller

b) forbyde salg eller ibrugtagning af en køretøjstype for så vidt angår specifikationerne for betjeningsorganer, kontrolanordninger og indikatorer

hvis køretøjstypen opfylder forskrifterne i dette regulativ.

11.2. Indtil 2 år efter ikrafttrædelsen af dette regulativ må de kontraherende parter, der anvender dette regulativ, ikke nægte at meddele national godkendelse for en køretøjstype for så vidt angår specifikationerne for betjeningsorganer, kontrolanordninger og indikatorer, hvis køretøjstypen ikke opfylder forskrifterne i dette regulativ.

Tabel 1

Symboler, disses lysmarkering og farver

(1) Klasse M og N som fastlagt i bilag 7 til den konsoliderede resolution om køretøjers konstruktion (R.E.3) (dokument TRANS/WP.29/78/Rev.1/Amend. 2, som senest ændret ved Amend 4.)

(2) 1 for Tyskland, 2 for Frankrig, 3 for Italien, 4 for Nederlandene, 5 for Sverige, 6 for Belgien, 7 for Ungarn, 8 for Tjekkiet, 9 for Spanien, 10 for Yugoslavien, 11 for Det Forenede Kongerige, 12 for Østrig, 13 for Luxembourg, 14 for Schweiz, 15 (ubenyttet), 16 for Norge, 17 for Finland, 18 for Danmark, 19 for Rumænien, 20 for Polen, 21 for Portugal, 22 for Den Russiske Føderation, 23 for Grækenland, 24 for Irland, 25 for Kroatien, 26 for Slovenien, 27 for Slovakiet, 28 for Belarus, 29 for Estland, 30 (ubenyttet), 31 for Bosnien-Hercegovina, 32 for Letland, 33 (ubenyttet), 34 for Bulgarien, 35 (ubenyttet), 36 for Litauen, 37 for Tyrkiet, 38 (ubenyttet), 39 for Aserbajdsjan, 40 for Den Tidligere Jugoslaviske Republik Makedonien, 41 (ubenyttet), 42 for Det Europæiske Fællesskab (godkendelse meddelt af de enkelte medlemsstater, der anvender deres egne ECE-symboler), 43 for Japan, 44 (ubenyttet), 45 for Australien, 46 for Ukraine, 47 for Republikken Sydafrika, 48 for New Zealand, 49 for Cypern, 50 for Malta og 51 for Republikken Korea. De efterfølgende numre tildeles til de lande, der tiltræder Overenskomsten om indførelse af ensartede vilkår for godkendelse og gensidig anerkendelse af godkendelse af udstyr og dele til motorkøretøjer, i kronologisk orden, hvorefter FN's generalsekretær giver de kontraherende parter i overenskomsten meddelelse herom.

(3) Omridsmarkerede symbolarealer kan være udfyldt.

(4) Symbolerne i dette regulativ er i det væsentligste identiske med symbolerne i ISO 2575:2000. Symbolerne skal være udformet således, at de dimensionelle proportioner fastlagt i ISO 2575:2000 bevares.

(5) De to pile udgør ét symbol. De kan dog, når betjeningsorganerne eller kontrolanordningerne for venstre- og højresving fungerer separat, anses for separate symboler og placeres i dertil svarende afstand fra hinanden.

(6) Ikke påkrævet, når pile i kontrolanordninger for retningsvisersignaler, der ellers fungerer separat, blinker samtidig som kontrolanordning for havariblink.

(7) Det er tilladt at sammenlægge symbolet for olietryk i motor med symbolet for kølevæsketemperatur i motor til en enkelt kontrolanordning.

(8) Separat symbol er ikke påkrævet, hvis funktionen er sammenlagt med hovedlyskontakten.

(9) Hvis en enkelt kontrolanordning anvendes til angivelse af en airbagfejl, skal symbolet for airbagfejl (22) anvendes.

(10) Aftaleparter, der på datoen for dette regulativs ikrafttrædelse tillod eller krævede brug af tekst i forbindelse med denne funktion, kan indtil 60 måneder efter regulativets ikrafttrædelsesdato fortsat tillade eller kræve, at der i køretøjer, der skal registreres i det pågældende land, anvendes tekst tillige med de foreskrevne symboler.

(11) Hvis en enkelt kontrolanordning anvendes til angivelse af mere end én bremsesystemtilstand, skal symbolet for fejl i bremsesystem anvendes.

(12) Bogstavet »D« kan erstattes eller suppleres af et andet/andre alfanumerisk(e) tegn eller symbol(er) valgt af fabrikanten til angivelse af yderligere indstillinger.

(13) Anvendes, når betjeningsorganet til standsning af motoren er adskilt fra nøgleaflåsningssystemet.

(14) Ikke påkrævet, hvis instrumentbrættets lys tændes automatisk ved aktivering af hovedlyskontakten.

(15) Symboler, der optager fem streger i stedet for fire (eller omvendt), må også anvendes.

(16) Teksten kan vises med store og/eller små bogstaver.

(17) Teksten skal vises med små bogstaver. Hvis mil vises, kan der anvendes en forkortelse.

(18) Desuden kan en af de to kontrolanordninger for for lavt dæktryk bruges til at advare om fejl i dæktryksovervågningssystemet (TPMS).

(19) Det omrids af køretøjet, der er vist, er ikke begrænsende, men er det anbefalede omrids. Alternative omrids af køretøjer kan anvendes for bedre at gengive et givent køretøjs faktiske form.

(20) Symbolet kan vises med andre farver for at give forskellige beskeder i overensstemmelse med den generelle farvekode som foreslået i punkt 5 i ISO-standarden.

(21) Funktionerne »start« og »stop« kan kombineres i ét betjeningsorgan. Som et alternativ til det/de foreskrevne symbol(er) er det tilladt at anvende teksten »START« og/eller »STOP« eller en kombination af symboler og tekst. Teksten kan være med små og/eller store bogstaver.

BILAG 1 MEDDELELSE (Største format: A4 (210 × 297 mm)) ( 1 ) Udstedt af: Myndighedens navn: … … … vedrørende (2): MEDDELELSE AF GODKENDELSE UDVIDELSE AF GODKENDELSE NÆGTELSE AF GODKENDELSE INDDRAGELSE AF GODKENDELSE ENDELIGT OPHØR AF PRODUKTIONEN for en køretøjstype, for så vidt angår placering og identificering af manuelle betjeningsorganer, kontrolanordninger og indikatorer i motorkøretøjer i henhold til regulativ nr. 121. Godkendelse nr. … Udvidelse nr. … 1. Køretøjets handelsnavn eller mærke: … 2. Fabrikantens navn for denne køretøjstype: … 3. Fabrikantens navn og adresse: … 4. Navn og adresse på fabrikantens eventuelle repræsentant: … 5. Indleveret til godkendelse den: … 6. Teknisk tjeneste, som er ansvarlig for udførelse af godkendelsesprøvningerne: … 7. Prøvningsrapportens dato: … 8. Prøvningsrapportens nummer: … 9. Kortfattet beskrivelse: Køretøjets manuelle betjeningsorganer, kontrolanordninger og indikatorer Overensstemmelse 9.1. ja/nej (2) 9.2. ja/nej (2) … ja/nej (2) 10. Bemærkninger … … … … 11. Godkendelsesmærkets placering: … 12. Begrundelse(r) for (eventuel) udvidelse: … … 13. Godkendelse meddelt/udvidet/nægtet/inddraget (2) 14. Sted: … 15. Dato: … 16. Underskrift: … 17. Følgende dokumenter med anførelse af godkendelsesnummeret ovenfor kan rekvireres: … … … (1) Kendingsnummer for det land, der har meddelt/udvidet/nægtet/inddraget typegodkendelsen (se godkendelsesbestemmelserne i regulativet). (2) Det ikke gældende overstreges.